Saru diversi xogħlijiet minn nofs April li għadda 'l hawn, hekk kif daħal fis-seħħ il-Proġett tal-Kappara li qed isir mill-Ministeru għat-Trasport u Infrastruttura. Dawn ix-xogħlijiet kienu jinkludu preparamenti biex jitħejjew ir-retaining walls li se jibnu t-toroq il-ġodda biswit il-Pixxina Nazzjonali u n-naħa tal-Università ta' Malta. Din il-gazzetta tinsab infurmata li issa bdiet tinqala' wkoll is-central strip li tagħti mir-roundabout lejn l-Università, dejjem fuq in-naħa tal-Pixxina Nazzjonali, biex eventwalment il-hoarding eżistenti jitressaq aktar lejn it-triq biex isiru x-xogħlijiet meħtieġa. Dan filwaqt li se ssir karreġġjata minflok is-central strip eżistenti biex it-traffiku jibqa' għaddej. Proġett li hu ppjanat li jitlesta f'Ottubru tal-2017 u li se jieħu madwar 77 ġimgħa. S'issa kellhom jittieħdu ċerti miżuri biex proprju jsiru dawn ir-retaining walls, fosthom kien hemm numru ta' siġar protetti f'Wied Għollieq li kellhom jinqalgħu u reġgħu tħawlu viċin l-Università. Siġar li ninsabu infurmati wkoll li diġà qegħdin jaqbdu ġmielhom, kif ukoll ittieħdet xi proprjetà biex titwessa' t-triq u qegħdin isiru l-pedamenti meħtieġa. Transport Malta twissi lis-sewwieqa biex isuqu b'attenzjoni, speċjalment meta jkunu f'siti jew madwar is-siti fejn ikunu qegħdin isiru x-xogħlijiet. Huwa rakkomandat ukoll li l-pubbliku jevita kemm jista' s-siti fejn ikun qed isir ix-xogħol, l-aktar fl-aħħar mumenti meta jiġi biex jitpoġġa l-pont, għalkemm se jitħallew xorta waħda żewġ karreġġjati għaddejjin: waħda lejn Paceville u oħrajn lejn il-Belt, kif ukoll toroq alternattivi li sar titjib fihom minn qabel. Bħala għajnuna l-pubbliku se jsib diversi sinjali matul it-toroq kif ukoll enforcement officers li jiggwidaw, filwaqt li jidhru filmati ta' spjegazzjoni u gwida minn żmien għal żmien.